Pellegrini, Peter, podpredseda NR SR (2020-09-23):
Ďakujem veľmi pekne, pán podpredseda. Vážené panie poslankyne, vážení páni poslanci, aj tento návrh, ktorý dnes predkladáme, je podobného typu, ako pred maličkou chvíľou uvádzal pán poslanec Ferenčák. A veľmi pekne vás prosím, aby ste ho vôbec nebrali ako nejakú kritiku alebo poukázanie na nejaký nedostatok. Nie, je to len námet, ako reagovať na veci, o ktorých sme pred šiestimi mesiacmi ani netušili. A mňa, pani poslankyňa Majorová, veľmi mrzí, dúfam, že som trafil meno, priznám sa, ešte sa nepoznáme za tých pár mesiacov, že ste použili výraz, že samosprávy sú vlastne žobráci, ktorí otŕčajú ruku. A mňa veľmi mrzí, že ste takto označili aj všetky divadlá, všetkých umelcov, všetkých športovcov a všetky športové kluby, ktoré tak isto žiadajú vládu o pomoc a žiadajú o jednorazové príspevky z dôvodu výpadku tržieb, lebo nemôžu chodiť diváci do kina, nemôžu chodiť diváci do štátneho divadla, ani národného, nemôžu chodiť športovci na hokejové štadióny. To aj od nich očakávate, že sa teda budú správať, ako ste ich nazvali, ako manažéri, ktorí znížia náklady, znížia svoje výdavky a jednoducho nemajú čo natŕčať ruku? Lebo to je pre vás tá forma, vy ste tým pádom označili všetkých, ktorí dnes žiadajú vládu a ktorí sú na uliciach, že sú to žobráci, ktorí otŕčajú ruky. Veľmi ma mrzí, že to takto beriete, pretože aj mestá a obce a primátori, starostovia sú ľudia, ktorí sa snažia boriť s touto vlnou, ktorú sme doteraz nikdy nepoznali. A rovnako sme nepoznali ani situáciu, kedy musia, a teraz opäť naozaj v dobrom, ja, to nie je vôbec kritika, ja vám len chcem ozrejmiť ten, ten dôvod. Keď sa končila vláda, ktorú som mal česť viesť, sme nielenže nepoznali situáciu, kedy štát povinne a plošne prikáže uzavrieť školy a viac ako 380-tisíc rodičov bude musieť zostať doma a nebude môcť ísť do práce. Dokonca sme nepoznali ani dôvod legálny, ako títo rodičia, na základe čoho majú byť doma, a bola vymyslená tzv. pandemická OČR, pretože väčšinou rodič môže zostať s dieťaťom doma, len keď bola nejaká krátka prekážka, školské voľno alebo keď bolo dieťatko choré, ale na tri mesiace zostať s dieťaťom, dovtedy štát ani nepoznal takýto motív alebo moment. Rovnako sme nevedeli ani, ako uhrádzať náklady ľuďom, ktorí boli na tzv. pandemickej, v pandemickej karanténe. To znamená, že to boli ľudia, ktorým sme prikázali, pretože sa vrátili buď zo zahraničia, alebo plnili nejaké podmienky, že musia zostať 14 dní doma, a muselo sa na to vymyslieť aj nejaký inštitút, akým táto Sociálna poisťovňa im môže uhrádzať ich náklady. No a preto sa pripravila tzv. pandemická OČR, aby sme mohli rodičom, ktorých sme dopredu nevedeli, či budú doma mesiac, dva, tri alebo štyri z dôvodu zatvorených škôl, dostávali takú náhradu mzdy, ako je to pri chorobe. Ale priznajme si, že bežná životná situácia, ako je napríklad choroba dieťaťa alebo nejaká krátka prekážka v živote rodiny, kedy musí rodič zostať s dieťaťom doma a nemôže ísť do práce, trvá niekedy sedem dní, niekedy 14 dní a na to zákon pamätá. A aby nedochádzalo možno aj k nejakému zneužívaniu tohto inštitútu, tak sa nejakým spôsobom stanovila aj sadzba, ktorou štát sanuje výpadok príjmov tohto rodiča. A ten je dnes pri týchto bežných, štandardných životných situáciách 50 %, 55 % z denného vymeriavacieho základu. Ale aby som to povedal možno tak ľudsky, je to 55 % z hrubej mzdy daného človeka, ktorú má v danom mesiaci na výplatnej páske, alebo priemer za posledných šesť mesiacov. No a teraz sa stala situácia, kedy zrazu nie z vlastného pričinenia, dokonca ani nie z choroby dieťaťa, bolo 380-tisíc napríklad v máji ľudí, ktorí museli sanovať svoj príjem, nemohli nastúpiť do práce a boli odkázaní na štátnu dávku a dostávali tých 55 % svojej hrubej mzdy. Možno keď to dostávate sedem dní, možno sa to ešte dá prežiť v rodine. Možno keď to dostávate 14 dní, tak ešte to rodinný rozpočet prežije. Ale s vysokou pravdepodobnosťou, keď nedostávate tri mesiace plnú výplatu, hoc by ste pracovať chceli, ale štát vás prinútil zostať doma so svojím dieťaťom, tak už možno dostávať 55 % hrubého platu začne spôsobovať rodine problémy. A ešte raz, to nie je kritika, to je niečo, čo sme v marci ešte ani netušili, že budeme takto ľuďom prikazovať zostávať doma. A preto sme sa zamýšľali, či by nebolo vhodné týmto ľuďom možno predsa len dať nejakú istotu, že ak príde druhá vlna a znovu budú čeliť zatvoreným školám a budú musieť zostať doma, či by ten štát nemal nejakým spôsobom ich ukľudniť a uistiť, že nebojte sa, ešte stále budete schopní si splácať možno nájom, inkaso a niektorí aj splátky hypoték. Pretože ak to znovu bude trvať tri, štyri, päť mesiacov, tak my ako štát toho rodiča nejakým spôsobom budeme sanovať aspoň 75 percentami jeho hrubej mzdy, aby ten rodinný rozpočet naozaj nedostal takú obrovskú ranu. A opäť, on ju nedostane z titulu choroby, on ju nedostane z titulu nejakej inej veci, ale on tú ranu do rozpočtu dostane z titulu rozhodnutia štátu, či sa mu to páči, alebo sa mu to nepáči. A preto si myslím, že by sme mohli dať šancu tomuto návrhu, pretože ide o ľudí, ide o konkrétne rodiny a podľa tých údajov, ak si dobre pamätám, tak v mesiaci apríl vyplatila Sociálna poisťovňa asi 360-tisíc pandemických óčeeriek a v mesiaci máji asi 380-tisíc pandemických OČR. To je obrovská suma ľudí, ktorí boli doma a boli odkázaní na to, čo im pošle Sociálna poisťovňa, hoc ich v práci možno čakali alebo ich aj chceli, len, žiaľ, do práce ísť kvôli starostlivosti o svoje deti nemohli. Preto, prosím, skúste brať tento návrh naozaj čisto pragmaticky, možno ak máte problém so mnou, tak zavrite oči a abstrahujte od toho, kto ho predkladá, ale možno skôr skúsme sa zamyslieť, či dáva, alebo nedáva logiku. Dokonca ak budeme hovoriť o tom, aké náklady to bude predstavovať pre štát, no možnože aj žiadne. Pretože ak štát plošne neuzavrie školy alebo nebude tá vlna tak dramatická, že jednotlivé mestá a okresy budú tie školy zatvárať, tak tie náklady budú minimálne. Ale ak bude pokračovať trend, kde už dnes je zavretých niekoľko desiatok škôl a už dnes 9,5-tisíc detí je povinne doma a možnože to bude budúci týždeň 20-, 30-, 50-tisíc rodín, tak to už sú vážne dopady. A preto navrhujeme, ešte raz, aby oproti súčasnému stavu 55 % hrubej mzdy dostala matka alebo otec, ktorá je nútená z rozhodnutia štátu zostať doma, pretože sú školy zatvorené kvôli pandémii COVID-19, aby mohla dostávať 75 % svojej hrubej mzdy a aby tak mali tieto rodiny istotu, že vďaka opatreniam, ktoré sa prijímajú v boji proti koronavírusu, a mnohé majú svoje opodstatnenie, nedostávali sa nám do pásma chudoby, resp. nehrozilo, že tieto rodiny nebudú mať na základné svoje životné výdavky každý mesiac. Preto vás úprimne žiadam, ak je to len najmenej možné, aby ste podporili tento návrh do druhého čítania a potom mohli ho ešte možno ďalej dopracovať alebo upraviť tak, ako sa uzná za vhodné. Ale dajme, prosím, šancu tým niekoľko 100-tisíc rodičom, ktorí sa boja, že zažijú to, čo bolo na jar, znovu, aby mali určitú istotu, že to ekonomicky prežijú. A ja ďakujem veľmi pekne, ale je to úvodné slovo, tak, samozrejme, by som sa tešil na vaše faktické poznámky, ale to nie je na úvodné slovo zatiaľ možné. Ďakujem pekne.